# MANCOMUNITAT D’AIGÜES DE LES GARRIGUES

JUNTA GENERAL

\_\_\_\_\_\_\_\_\_\_\_\_\_\_

**ACTA Núm. 3/2019**

**DE LA SESSIÓ DE CONSTITUCIÓ DE LA JUNTA GENERAL**

**CELEBRADA EL DIA 11 DE DESEMBRE DE 2019**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ASSISTEIXEN**

President

|  |  |  |
| --- | --- | --- |
| 1 | FRANCESC J. ESQUERDA TAMARIT | GRANYENA DE LES G. |

|  |  |  |
| --- | --- | --- |
| 2 | VICTOR MASIP ROMERO | L’ALBAGÉS |
| 3 | RAMON MARIA LLIMÓS MONTAGUT | L’ALBAGÉS |
| 4 | ANNA FELIU MORAGUES | L’ALBI |
| 5 | ADRIA VIVES RUFIE | L’ALBI |
| 6 | JAUME MESSEGUE FARRAN | ALCANÓ |
| 7 | ANTONI FARRUS FARRAN | ALCANÓ |
| 8 | MARIA JOSE INVERNON MODOL | ASPA |
| 9 | MARIA LOURDES COLL GAEL | ASPA |
| 9 | JAUME MASIP ABELLA | BELLAGUARDA |
| 10 | RAMON XAVIER VIDAL | BELLAGUARDA |
| 11 | ÒSCAR R. ACERO GIRAL | BOVERA |
| 12 | MIQUEL ANGEL MASIP FARRÉ | BOVERA |
| 13 | MERCÈ RUBIÓ CARRÉ | CERVIÀ DE LES G. |
| 14 | JOSEP MARIA MORAGUES PERRAMON | CERVIÀ DE LES G. |
| 15 | JOSEP CIVIT ORO | COGUL |
| 16 | ANNA TORRES FERNANDEZ | COGUL |
| 17 | JOSEP CUNILLERA BOLDÚ | ESPLUGA CALBA |
| 18 | RUBEN MARTINEZ GONZALEZ | ESPLUGA CALBA |
| 19 | RAMON MANUEL ANDRES MIRO | LA FLORESTA |
| 20 | ARNAU SALAT TORRES | LA FLORESTA |
| 21 | JORDI ARBOS GABARRO | FULLEDA |
| 22 | OSCAR COPONS NOGALES | FULLEDA |
| 23 | ELENA LLAURADO POMAR | LA GRANADELLA |
| 24 | IGNASI VIDAL BALTASAR | GRANYENA DE LES G. |
| 25 | CARLOS TOST PERELLÓ | JUNCOSA |
| 26 | CARLOS PASCUAL CUBELLS | JUNCOSA |
| 27 | RAMON PIÑOL SENTIS | LLARDECANS |
| 28 | RICARD TELLO MURILLO | LLARDECANS |
| 29 | JORDI GAYA MASANA | ELS OMELLONS |
| 30 | RAMON AIXALA SOLE | ELS OMELLONS |
| 31 | JAUME ESTRADÉ VALL | POBLA DE CÉRVOLES |
| 32 | MONTSERRAT MARTI RIBES | POBLA DE CÉRVOLES |
| 33 | ALEIX DUAIGUES ARBONES | SARROCA DE LLEIDA |
| 34 | MERITXELL RIBES REVES | SARROCA DE LLEIDA |
| 35 | ISAIES COS VALLES | SENAN |
| 36 | MARC SALTO TOUS | SENAN |
| 37 | JORDI SARLE MARFULL | EL SOLERÀS |
| 38 | JOSEP MARIA PREIXENS FLIX | EL SOLERÀS |
| 39 | RAMON MARIA ARBÓS PALAU | TARRÉS |
| 40 | RAMON VALLVERDU ARBOS | TARRÉS |
| 41 | ENRIC RIUS ORTIZ | ELS TORMS |
| 42 | JOSEP BARDIA PREIXENS | ELS TORMS |
| 43 | JORDI FLIX | TORREBESSES |
| 44 | FRANCESC FARRE ORO | TORREBESSES |
| 45 | MARIA ROSA ALEMANY GINÉ | EL VILOSELL |
| 46 | MARTA LLADO TERES | EL VILOSELL |
| 47 | JOSEP MARIA TARRAGO CLIVILLE | VINAIXA |
| 48 | ALAIN ANGLES PEREZ | VINAIXA |

Secretària

Eva Forcat Escolà

|  |  |
| --- | --- |
| Nombre legal de membres de la Junta General .................................... | 50 |
| Nombre de membres que assisteixen a la sessió de la Junta .................. | 48 |

A les dependències de la planta potabilitzadora de Sarroca, essent tres quarts de vuit del vespre del dia onze de desembre de 2019 es reuneixen, prèvia i en primera convocatòria, els vocals designats pels municipis mancomunats, a l’objecte de celebrar la present sessió ordinària amb el següent:

**ORDRE DEL DIA**

|  |  |
| --- | --- |
| **1.-** | Aprovació acta sessió anterior. |
| **2.-** | Aprovació inicial del pressupost de la Mancomunitat, exercici 2020. |
| **3.-** | Ratificar els Decrets de presidència de sol·licitud de subvencions pels danys ocasionats pels aiguats del 23 d’octubre. |
| **4.-** | Informes de presidència. |
| **5.-** | Precs i preguntes. |

**DESENVOLUPAMENT DE LA SESSIO**

|  |  |
| --- | --- |
| **1.-** | **APROVACIÓ ACTA SESSIÓ ANTERIOR.** |

Es dóna per llegida l’acta de la sessió 3/2019 de constitució de la Mancomunitat celebrada el passat 16 de setembre que sense cap esmena es aprovada per UNANIMITAT dels 48 membres presents.

|  |  |
| --- | --- |
| **2.-** | **APROVACIÓ INICIAL DEL PRESSUPOST DE LA MANCOMUNITAT, EXERCICI 2020.** |

Vist l’expedient del pressupost de la Mancomunitat per a l’exercici de 2020, elaborat per la Presidència i que es va trametre a tots els vocals, essent el seu resum per capítols el següent:

|  |  |  |  |
| --- | --- | --- | --- |
| **ESTAT D'INGRESSOS** | | | |
|  | | | € |
|  |  |  | |
| **CAP. III** | **TAXES i ALTRES INGRESSOS ..............................................** | **728.667.80,--** | |
| **CAP. IV** | **TRANSFERÈNCIES CORRENTS ............................................** | **14.800,--** | |
| **CAP. V** | **INGRESSOS PATRIMONIALS ................................................** | **5.100,--** | |
| **CAP. VII** | **TRANSFERÈNCIES DE CAPITAL ..........................................** | **15.000,--** | |
|  | **TOTAL PRESSUPOST INGRESSOS ........................... 763.567,99,-- =====================================================** | | |
| **ESTAT DE DESPESES** | | | |
|  | | | € |
| **CAP. I** | **DESPESES DE PERSONAL ....................................................** | **31.996,--** | |
| **CAP. II** | **DESPESES EN BÉNS CORRENTS i SERVEIS ......................** | **714.571,99,--** | |
| **CAP. III** | **DESPESES FINANCERES ......................................................** | **2.000,--** | |
| **CAP. VI** | **INVERSIONS ............................................................................** | **15.000,--** | |
|  | **TOTAL PRESSUPOST DE DESPESES ...................... 763.567,99,--**  **=====================================================** | | |

**PLANTILLA ORGÀNICA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PERSONAL FUNCIONARI DE CARRERA:**

|  |  |  |  |  |
| --- | --- | --- | --- | --- |
| PLACES | DENOMINACIÓ | GRUP |  |  |
| 1 | Secretaria - Intervenció | A**1** |  | En règim d’acumulació |

**PERSONAL LABORAL:**

|  |  |  |  |  |
| --- | --- | --- | --- | --- |
| PLACES | DENOMINACIÓ | CATEGORIA | SITUACIÓ | DOTACIÓ |
| 1 | Auxiliar administratiu | Auxiliar administrativa **TP** | Ocupada | 9.650,-- € |

**TP**: contracte a temps parcial.

**RELACIÓ DE PERSONAL DE LA MANCOMUNITAT**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PERSONAL FUNCIONARI:**

|  |  |
| --- | --- |
| NOM | LLOC DE TREBALL |
| Eva Forcat Escolà ........................... | Secretaria-interventora |

**PERSONAL LABORAL:**

|  |  |
| --- | --- |
| NOM | LLOC DE TREBALL |
| Núria Filella i Prunera .................................. | Auxiliar Administrativa |

**BASES D’EXECUCIÓ DEL PRESSUPOST DE LA MANCOMUNITAT CORRESPONENTS A L'EXERCICI DE 2020**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*D'acord amb el que estableix l'article 165.1 del Text refós de la Llei Reguladora de les hisendes locals, aprovat pel Reial Decret legislatiu 2/2004, de 5 de març, s'estableixen les següents bases d'execució del pressupost d'aquesta Mancomunitat per a l'exercici de 2020*

***BASE 1.- Pressupost, àmbit***

*El pressupost correspon exclusivament a la Mancomunitat Intermunicipal per a l’Abastament d’Aigua Potable a la Comarca de les Garrigues.*

*El pressupost de la Mancomunitat es presenta equilibrat, essent el seu resum el següent:*

|  |  |
| --- | --- |
| *INGRESSOS* | *DESPESES* |
|  |  |
| ***763.567,99****,-- €* | ***763.567,99****,-- €* |

***BASE 2.- Nivells de vinculació jurídica dels crèdits***

*Els crèdits per a despeses es destinaran exclusivament a la finalitat específica pels quals hagin estat autoritzats, amb referència a les diferents àrees de despesa i capítols econòmics aprovats, o a les modificacions que així mateix s'aprovin.*

*Els crèdits autoritzats als que s'ha fet referència tenen caràcter limitador i vinculant.*

*La vinculació jurídica d'aquests crèdits, conforme a l'autoritzat per l’article 172.2 del Text refós de la Llei Reguladora de les Hisendes Locals, queda fixada a nivell d’àrea de despesa (respecte de la classificació per programes), i a nivell de capítol (respecte de la classificació econòmica).*

***BASE 3.- Modificació dels Crèdits pressupostaris***

*1. Crèdits extraordinaris i suplements de crèdits*

*Quan s'hagi de realitzar alguna despesa que no es pugui demorar fins l'exercici següent i no existeixi crèdit o sigui insuficient o no ampliable el consignat en el pressupost, la Presidència incoarà un dels següents expedients:*

*- De concessió de crèdit extraordinari*

*- De suplement de crèdit*

*Aquests expedients es finançaran:*

*- Amb càrrec al romanent líquid de tresoreria*

*- Amb majors ingressos efectivament reconeguts*

*- Amb majors ingressos recaptats sobre els totals previstos en el pressupost.*

*- Mitjançant anul·lacions o baixes dels crèdits de partides de despeses no compromeses, sempre que es pugin reduir sense pertorbació del servei.*

*Quan a la tramitació se seguirà el mateix procediment que per a l'aprovació del pressupost.*

*2. Ampliacions de Crèdit*

*No s’ha previst cap partida ampliable.*

*3. Transferències de Crèdits*

*D'acord amb els articles 179 i 180 del Text refós de la Llei Reguladora de les Hisendes Locals, els crèdits de les diferents partides de despeses del pressupost del Consorci poden ser transferits a altres partides del mateix pressupost, prèvia tramitació del corresponent expedient. Els òrgans competents per la seva autorització seran:*

*- La Presidència, sempre que es refereixi a altes i baixes de crèdits de personal, encara que pertanyin a diferents àrees de despesa, i també quan es tracti de crèdits entre partides que tinguin la mateixa àrea de despesa.*

*- La Junta General, en els supòsits de transferències de crèdits entre partides pertanyents a diferents àrees de despesa.*

*Tramitació:*

*- Les transferències autoritzades per la Presidència requeriran informe previ de la Intervenció sobre la disponibilitat del crèdit o crèdits a minorar. Una vegada s'hagi adoptat la resolució aprovatòria corresponent, aquesta entrarà en vigor.*

*- En les transferències de la competència de la Junta General se seguirà el mateix procediment que per a l'aprovació del pressupost.*

*4. Generació de crèdits per ingressos*

*Podran incrementar-se els crèdits pressupostaris de l'estat de despeses com a conseqüència d'ingressos de naturalesa no tributària procedents de les operacions referides a l'article 181 del Text refós de la Llei Reguladora de les Hisendes Locals (aportació, subvenció, alienació de béns, ingressos per prestació de serveis o reembossament de préstecs).*

*S'haurà de formar expedient que contindrà:*

*- Certificació de l'interventor d'haver-se ingressat o sobre l'existència del compromís d'ingressar els recursos concrets. La certificació haurà d'efectuar-se tenint a la vista el document original pel que s'origini el compromís o l'obligació en ferm d'ingrés per la persona física o jurídica en particular.*

*- Informe en el que es deixi constància de l'existència de correlació entre l'ingrés i el crèdit generat.*

*- Els crèdits generats amb base en drets reconeguts en ferm però no recaptats, no seran executius fins que es produeixin els ingressos.*

*- Determinació concreta dels conceptes del pressupost d'ingressos on s'hagi produït un ingrés o compromís d'ingrés no previst en el pressupost inicial o que excedeixi de la seva previsió inicial i la quantia de l'ingrés o compromís.*

*- Es fixaran les partides pressupostàries de despeses i el crèdit generat com conseqüència dels ingressos afectats.*

*Correspon l'aprovació de l'expedient a la Presidència, previ informe de l'interventor.*

*5. Incorporació de romanents de crèdit*

*Tenen la consideració de romanents de crèdit, els saldos dels crèdits definitius no afectats al compliment d'obligacions reconegudes.*

*Els crèdits d'aquelles partides pressupostades de despeses que formen el pressupost general, podran ser incorporats com romanents de crèdit, als pressupostos de l'exercici següent d'acord amb les normes que a continuació s'indica.*

*- Es poden incorporar els crèdits extraordinaris, els suplements de crèdits i les transferències de crèdits, que hagin estat aprovades en l'últim trimestre de l'exercici; també els crèdits que cobreixin compromisos o disposicions de despeses aprovats pels òrgans competents i que a 31 de desembre no hagin estat aprovades com a obligació reconeguda i liquidada per l'òrgan competent.*

*- Quan el finançament es produeixi mitjançant el romanent líquid de tresoreria el seu import es farà constar en el concepte corresponent del pressupost d'ingressos.*

*- Correspon l'aprovació de l'expedient a la Presidència, previ informe de l'interventor.*

*6. Baixes de crèdits per anul·lació*

*Sempre que els crèdits de les diferents partides de despeses dels pressupostos que integren el general, puguin ser reduïts o anul.lats sense pertorbació del respectiu servei al que vagin destinats, podran donar-se de baixa, amb l'observança dels següents tràmits:*

*- Es requerirà la formació de l'expedient a iniciativa de la Presidència, el qual en tot cas inclourà un informe de l'interventor i l'aprovació per la Junta General.*

*- Quan les baixes de crèdits, es destinin a finançar suplements o crèdits extraordinaris, formaran part de l'expedient que es trameti per a l'aprovació de les esmentades operacions i la seva tramitació haurà d'ésser la que s'indica en l'apartat corresponent d'aquesta Base.*

*- En el supòsit que les baixes es destinin al finançament de romanents de tresoreria negatius o aquella finalitat que es fixi per acord de la Junta General, seran immediatament executives sense necessitat d'efectuar cap nou tràmit.*

***BASE 4.- Normes sobre el procediment d'execució dels pressupostos***

*1. Autorització, disposició i reconeixement de despeses*

*Amb càrrec als crèdits de l'estat de despeses del pressupost de la Mancomunitat, l'autorització, disposició i reconeixement de l’obligació, correspondrà:*

*A la Junta General per a l'adquisició de béns i drets; el reconeixement d'obligacions derivades d'obres, serveis i subministraments; el reconeixement extrajudicial de crèdits, quan no existeixi dotació pressupostària i operacions de concessió de "quita" i "espera"; i la resta de despeses en assumptes que siguin de la seva competència. tot d'acord amb el règim competencial establert en l'article 52.2 i concordants del Text refós de la Llei Municipal i de règim local de Catalunya, aprovat pel Decret Legislatiu 2/2003, de 28 d'abril.*

*A la Presidència en tots els supòsits que no corresponguin a la Junta General i en especial en els establerts a l'article 53 i concordants del Text refós de la Llei Municipal i de règim local de Catalunya, aprovat pel Decret Legislatiu 2/2003, de 28 d'abril.*

*2. Liquidació d'obligacions*

*La liquidació de les obligacions, una vegada reconeguda la despesa, correspondrà a la Presidència.*

*3. Ordenació del pagament i pagament efectiu*

*L'ordenació de pagaments d'aquelles obligacions prèviament reconegudes correspondrà a la Presidència. Les ordres de pagament s'hauran d'acomodar al pla de disposició de fons, tenint prioritat en tot cas les despeses de personal i les obligacions contretes en exercicis anteriors.*

*No podran expedir-se ordres de pagament sense que prèviament s'hagi acreditat documentalment davant l'òrgan competent per reconèixer les obligacions, la realització de la prestació o el dret del creditor i tot això de conformitat amb les resolucions aprovatòries de l'autorització i compromís de la despesa.*

*Exigència comuna a tota classe de pagaments: Abans d'efectuar els pagaments s'haurà d'exigir al perceptor material, l'exhibició del seu DNI, i el seu número serà anotat al document acreditatiu del pagament que es faci.*

*S’exigirà la factura electrònica per imports superiors a tres mil euros (3.000,-- €).*

*4. Acumulació de les fases que integren el procés de gestió de la despesa, o operacions mixtes*

*En un sol acte administratiu es podrà acumular l'autorització, la disposició i el reconeixement de l’obligació*

*Perquè procedeixi l'acumulació de les diferents fases de gestió de la despesa, serà requisit imprescindible que l'òrgan que adopti la decisió, tingui competència originària, delegada o desconcentrada per acordar totes i cada una de les fases que en les resolucions s'incloguin.*

*La Presidència, en relació a les despeses en les que tingui atribuïda la competència, pot acumular en un sol acte totes les fases (ADO-P-MP), així s'entendrà que totes les actuacions esmentades són simultànies a l'ordenació i manament de la despesa, per la qual cosa amb la signatura del manament de pagament s'inclouran totes les fases.*

***BASE 5.- Despeses de caràcter plurianual***

*La realització de les despeses de caràcter plurianual se subordinarà al que disposa l'article 174 del Text refós de la Llei Reguladora de les Hisendes Locals i resta de disposicions concordants.*

***BASE 6.- Existència efectiva de fons abans de contractar o d’adquirir compromisos de despesa.***

*Encara que existeixi partida pressupostària no es podrà procedir a la contractació d’obres o serveis o adquirir cap compromís de despesa si no es disposa del finançament efectiu mitjançant l’existència dels fons corresponents.*

***BASE 7. De les ordres de pagament***

*1. Manaments de pagament*

*Per autoritzar-se un manament de pagament s'exigirà la factura original, garantida pel segell o signatura de la casa subministradora. Tots els manaments de pagament s’expediran en base al document comptable que incorpori l’obligació a què es refereix el pagament. Les factures o altres documents, que donin lloc al manament de pagament, hauran de ser originals. En cap cas es pagaran quantitats amb còpies simples de factures, de documents o de justificants de pagament.*

*Quan a les retribucions del personal, la nòmina serà el document comptable que generarà el manament de pagament. Les nòmines recolliran les retribucions del personal fixades en el pressupost i acrediten que els funcionaris i personal laboral han prestat els serveis que en elles s'assenyalen i retribueixen. El Pagament de les nòmines s’efectuarà entre els dies 22 i 28 de cada mes.*

*2. Forma de pagament.*

*La modalitat normal de pagament serà la transferència bancària que la Mancomunitat efectuarà al compte dels creditors.*

*S’exigirà que totes les factures expressin el compte bancari on s’hagi de fer el pagament. No s’admetrà cap factura que no porti aquest requisit.*

*Com excepció podrà domiciliar-se en el compte bancari de la Mancomunitat el pagament d’aquells rebuts periòdics corresponent als subministraments d’electricitat, telèfon, assegurances, lloguer de fotocopiadora, etc.*

*De Forma molt restrictiva es podrà pagar en efectiu, per Caixa Corporació, despeses d’import molt petit.*

*3. Ordres de pagament a justificar*

*Les ordres de pagament que puguin expedir-se a justificar, hauran d'ajustar-se al que disposen els articles 190 del Text refós de la Llei Reguladora de les Hisendes Locals i els preceptes concordants de la Llei General Pressupostària.*

*S'haurà de portar un llibre especial on es facin constar els manaments de pagament expedits amb el caràcter de “a justificar”; s'inscriurà el perceptor i les quantitats pendents de justificar.*

*La justificació de les ordres de pagament s'haurà d'efectuar en el termini de tres mesos com a màxim, davant la Intervenció de la Mancomunitat, acompanyant factures i documents autèntics que justifiquin la sortida de fons.*

*L'import màxim dels pagaments a justificar es limita a cinc-cents euros.*

***BASE 8. Recursos ordinaris***

*A tots els efectes, excepte norma especial i preferent, s'entendrà que els recursos ordinaris de la Mancomunitat són els inclosos als capítols 3, 4 i 5. Així, per a l’exercici de 2020, mentre no e s modifiqui el pressupost, s'entendrà que els recursos ordinaris del pressupost ascendeixen a la quantitat de* ***763.567,99****,-- €.*

El President exposa que s’ha decidit mantenir la mateixa estructura i distribució del pressupost que l’any passat conscients de que s’hauran de fer modificacions de crèdit degut a les despeses ocasionades pels aiguats del mes d’octubre que encara estan per quantificar i pendents de resoldre’s les subvencions sol·licitades. Per tant, s’ha considerat que el més prudent és aprovar-lo inicialment i així i anar-lo modificant.

El President sotmet el punt de l’ordre del dia a votació i es aprovat per UNANIMITAT dels 48 membres presents dels 50 que de fet i dret composen la Junta General, per la qual cosa s’adopten els següents

**ACORDS:**

**Primer.-** Aprovar inicialment el pressupost de la Mancomunitat, junt amb els seus annexes (personal, inversions i bases d’execució) per a l’exercici de 2020.

**Segon.-** Exposar aquest acord a informació pública durant el termini de vint dies perquè tots els interessats puguin presentar al.legacions i reclamacions que tinguin per convenient. En el supòsit de que no es presentés cap reclamació el pressupost es considerarà definitivament aprovat.

**Tercer.-** Un cop aprovat definitivament, trametre el pressupost per via telemàtica al Ministeri d’Hisenda i a la Direcció General d’Administració Local.

|  |  |
| --- | --- |
| **3.-** | **RATIFICAR ELS DECRETS DE PRESIDÈNCIA DE SOL·LICITUD DE SUBVENCIONS PELS DANYS OCASIONATS PELS AIGUATS DEL 23 D’OCTUBRE.** |

El president explica que el present Decret es va dictar als efectes de poder sol·licitar ajudes arran dels aiguats del passat mes d’octubre, concretament s’ha demanat subvenció a la Subdelegació del Govern, al Departament de Presidència de la Generalitat de Catalunya.

La Junta General ratifica per UNANIMITAT el Decret de Presidència 22/2019 de 6 de novembre amb el contingut literal següent:

“**FRANCESC J. ESQUERDA TAMARIT**, President de la Mancomunitat Intermunicipal per a l’Abastament d’Aigua Potable a la Comarca de les Garrigues,

**“1.- Declaració de zona greument afectada per una emergència de protecció civil als municipis que formen part de la Mancomunitat d’aigües de les Garrigues, pel temporal de pluja dels dies 22 i 23 d’octubre de 2019.**

Durant l’episodi excepcional de fortes pluges que van tenir lloc els passats dies 22 i 23 d’octubre, va registrar-se a alguns dels termes municipals dels 25 que formen part de la Mancomunitat d’aigües de les Garrigues, concretament a Vinaixa, l’Albi, Cervià de les Garrigues, l’Espluga Calba, Pobla de Cérvoles, El Vilosell, Tarrés, Fulleda, Els Omellons i la Floresta precipitacions que van arribar a més de 300 litres/m² en poques hores, amb pics d’intensitat molts importants.

Tant el volum com la intensitat d’aquestes precipitacions han causat greus desperfectes en instal·lacions de la Mancomunitat tals com, canonades trencades, o en alguns casos desaparegudes en alguns trams; dites afectacions han ocasionat falta de subministrament elèctric i d’aigua de boca, provocant greus incidències en la prestació del servei essencial d’abastament d’aigua potable i afectacions en la terbolesa de l’aigua. A dia d’avui encara hi ha alguns municipis que s’abasteixen amb camió cisterna, amb els costos que això implica.

Aquests danys a hores d’ara s’estan quantificant, tot i que s’estima que la despesa serà molt important, per la qual cosa cal disposar dels recursos econòmics suficients per cobrir tots els desperfectes. Tot les actuacions fetes fins a dia d’avui quantificades per al concessionària SOREA, S.A, ascendeixen a 211.090,48 euros, sense que el servei estigui restablert ni totes les despeses acabades de determinar,

En base al principi de col·laboració i coresponsabilitat entre administracions públiques, es considera necessari sol·licitar a l’administració central i autonòmica, l’atorgament dels ajuts per restablir la normalitat en la prestació del servei d’abastament domiciliari d’aigua potable consagrat com a competència obligatòria a prestar en tots els municipis, independentment de la seva població segons l’article 26.1.a de la Llei de bases del règim local,

El RD 307/2005, de 18 de març, pel qual es regulen les subvencions en atenció a determinades necessitats derivades de situacions d’emergència o de naturalesa catastròfica, i s’estableix el procediment per a la seva concessió, modificat pel RD 477/2007, de 13 d’abril, regula el procediment d’atorgament de subvencions en casos de danys de naturalesa imprevisible com els causats pels aiguats torrencials produïts el dia 22 i 23 d’octubre de 2019, prèvia declaració de zona greument afectada per una emergència de protecció civil.

**Per tot això**

**RESOLC**

**Primer.** SOL·LICITAR a l’Administració General de l’Estat a través de la Subdelegació del Govern, en el seu cas, a la Generalitat de Catalunya ,a través del departament de Presidència, la declaració de zona greument afectada pel que fa les incidències en l’abastament domiciliari d’aigua potable per una emergència de protecció civil (abans zona catastròfica) a 10 dels 25 municipis de la Mancomunitat d’aigües de les Garrigues, concretament, Vinaixa, l’Albi, Cervià de les Garrigues, l’Espluga Calba, Pobla de Cérvoles, El Vilosell, Tarrés, Fulleda, Els Omellons i la Floresta, com a conseqüència de les pluges torrencials produïdes els dies 22 i 23 d’octubre de 2019.

**Segon.** TRAMITAR la sol·licitud d’ajut establerta a l’article 7 del RD 307/2005, de 18 de març, modificat pel RD 477/2007, a través de la Subdelegació del Govern a Lleida i les ajudes que la Generalitat de Catalunya i Diputació de Lleida acordi per tal de pal·liar els danys per aquesta situació d’emergència.

**Tercer.** NOTIFICAR el present acord a la Subdelegació del Govern de Lleida, al Departament de Presidència de la Generalitat de Catalunya i a la Diputació de Lleida, als efectes oportuns.”

4**.- INFORMES DE PRESIDÈNCIA.**

El President, en primer lloc, exposa la situació que ha passat durant aquest mes i escaig des de les fortes pluges del 23 d’octubre sent els municipis més afectats, des del punt de vista de destrosses en instal·lacions de la Mancomunitat, L’Albi, Vinaixa, Cervià i la Floresta. Explica que s’han fet reparacions i que s’han perdut metres de canonada.

En segon lloc indica que s’ha informat puntualment del tema de la terbolesa als diferents municipis.

En tercer lloc, informa que es van haver de fer servir cubes per abastir a alguns municipis d’aigua com Tarrés però que a dia d’avui ja no són necessàries.

En quart lloc, explica que s’ha instal·lat un sistema de bombeig a Vinaixa per donar aigua a pressió a tota la zona del voltant. No obstant això, queda per fer una obra important a Vinaixa on s’ha perdut més d’un quilòmetre de canonada i s’ha fet un nou traçat. El període que es va anar amb cubes ens van posar multes per la restricció de circular aquest tipus de camions per aquestes vies però les hem impugnat i demanat que aixequin la prohibició donat la situació d’emergència.

Per últim dona gràcies per la comprensió a tots els representants dels municipis i manteniment del diàleg amb tots els consistoris.

També ressalta la professionalitat de SOREA i la seva reacció davant la situació.

**5.- PRECS i PREGUNTES.**

El representant de Senan, Marc Saltó, pregunta quins problemes més hi ha actualment tret de la zona de Vinaixa. El President respon que entre el Vilosell i la Pobla de Cèrvoles descarnada, que a Vinaixa i va haver el problema afegit dels hidrocarburs i que entre Senan i l’Espluga Calba també hi ha un tram descarnat.

El representant de l’Espluga Calba, Josep Cunillera, pregunta si dins de l’avaluació dels danys que ha fet SOREA de les despeses sobre les quals s’ha demanat subvenció hi ha previst aquells casos on s’ha malmès el camí. El president respon que al camí malmès de l’Espluga encara està per determinar la causa del dany, si primer es va trencar la canonada i això va fer que trenqués el camí o a l’inrevés, que només s’ha previst arreglar l’avaria de baix però que de cara a la nova concessió es podria contemplar com a inversió canviar la canonada per evitar més problemes.

El representant de l’Espluga Calba, Josep Cunillera, pregunta com està el tema de la concessió i exposa que considera que es podria aprofitar per abaixar preus ja que avui dia estem en uns costos de 1000 euros al dia.

El president explica que la concessió no sortirà abans de que acabi l’any per la complexitat de la mateixa, que ja s’ha notificat a SOREA l’establiment d’una pròrroga fins que hi hagi un nou adjudicatari, que s’ha parlat amb diputació perquè ens ajudin a per els plecs de prescripcions tècniques però que primer es preveu fer una auditoria i per últim que s’han interessat varies empreses.

El representant de Vinaixa, Josep Maria Tarragó posa de manifest la bona col·laboració que hi ha hagut en tot moment però que pensa que per part de SOREA és la seva feina i que vol ressaltar que l’Alain ha fet una gran tasca d’assessorament a SOREA. Afirma que tenim el bombeig perquè ell va assessorar a SOREA, no perquè ho diguessin ells. El President assenteix i recalca que s’ha donat la doble circumstància de que l’Alain és un gran expert en el tema de l’aigua i a més a més regidor de Vinaixa, un dels punts més afectats i gran coneixedor de la xarxa. L’Alain diu als presents que per qualsevol dubte resta a la seva disposició i que el poden trucar.

El Sr. Tarragó afegeix que al febrer s’iniciaran les obres per part de Vinaixa i pregunta si l’excavació, la col·locació de la canonada, i els enllaços estan al pressupost de la subvenció. El President respon que sí, que està previst tant el traçat actual com un traçat alternatiu i que s’han de reunir amb ells perquè no es pot esperar més.

El representant de l’Espluga Calba, Josep Cunillera, felicita al President per la iniciativa del grup de Whatsapp que ha servit per estar informats en tot moment.

El representant de Vinaixa, Alain Anglès proposa fer arribar als municipis els resultats de les analítiques periòdiques. El President respon que sí, que es parlarà amb SOREA perquè així sigui.

La representant de Cervià, Mercè Rubió, felicita a tota la gent que ha treballat per donar aigua de qualitat i al President, que sent recent arribat en el càrrec, ha fet una gran feina. El President agraeix la col·laboració de tots els alcaldes de nou.

El representant de l’Espluga Calba, Josep Cunillera, pregunta com està el tema de la qualitat de l’aigua. El president respon que a nivell de planta s’està rallant els mínims i que a nivell de pobles ens alguns encara hi ha terbolesa però que a tot arreu és apta per al consum. També afegeix que abans de l’abril tots els municipis haurien de netejar els seus dipòsits, però que si ho fan abans avisin a SOREA i no hi facin en hora punta.

Per tancar la sessió el President dóna les gràcies a tothom per venir aprofita per felicitar els nadals.

I sense mes assumptes a tractar, s’aixeca la sessió essent a un quart de nou del vespre.

Ho certifico, la Secretaria

VIST-i-PLAU

**EL PRESIDENT**

**Francesc Josep Esquerda Tamarit**